Buxoroda 40 yoshli erkak o‘zi bilan ishqiy munosabatda bo‘lib kelgan 39 yoshli ayolni rashk oqibatida o‘ldirdi

Buxoro viloyati Jondor tumanida 39 yoshli turmushga chiqmagan ayolni u bilan ishqiy munosabatda bo‘lib kelgan erkak o‘ldirib qo‘ydi, deya xabar bermoqda viloyat IIB matbuot xizmati.
Qayd etilishicha, 2021-yilning 13-iyul kuni soat 19:00 larda Jondor tumani “Samonchiq” mahallasidagi “Nozima Niyoz” fermer xo‘jaligi dala maydonida tumanning “Istiqlol” mahallasida yashovchi, 1981-yilda tug‘ilgan F.Z. ismli shaxs ishqiy munosabatda bo‘lib kelgan “Samonchiq” mahallasida yashovchi, 1982-yilda tug‘ilgan J.M. ismli turmushga chiqmagan qiz bilan rashk oqibatida janjallashib, uning bo‘yin va ko‘krak sohasiga oshxona pichog‘ini sanchib, og‘ir tan jarohati yetkazgan.
Oqibatda jabrlanuvchi J.M. voqea joyida vafot etgan.
Mazkur holat yuzasidan tuman prokuraturasi tomonidan F.Z.ga nisbatan Jinoyat kodeksining 97-moddasi (qotillik) 1-qismi bilan jinoyat ishi qo‘zg‘atilib, ayblanuvchiga nisbatan qamoqqa olish tarzidagi ehtiyot chorasi qo‘llanilgan va hozirgi kunda dastlabki tergov harakatlari olib borilmoqda.
Bundan avval Olmaliqda 22 yoshli yigit o‘zidan 3 yosh katta shaxsni pichoqlab o‘ldirib qo‘ygani, Surxondaryoda onasini haqorat qilgan qarindoshini pichoqlab o‘ldirgan shaxsga jinoiy ish ochilgani hamda Buxoroda 63 yoshli erkak yer talashib, singlisini pichoqlab qo‘ygani haqida xabar berilgandi.